Pia Kjærsgaard (DF), 2023-12-05:
Tak for det.
Jeg ved ikke, hvad jeg skal sige.
Altså, jeg skal sige tusind tak til de partier, som har støttet det, og det har faktisk været fint nok, synes jeg.
Jeg synes, det har fået en generelt meget positiv modtagelse.
Jeg kan også undre mig lidt over, at Socialdemokratiet pludselig modsætter sig – pensionsselskaberne har været inde over det for nogle år siden – for man skulle tro, at de to partier, de sidder i regering sammen med, altid ville være interesserede i, at der var de investeringer, og nu er det pludselig Socialdemokratiet, kan jeg forstå.
Som ordfører kan jeg ikke forestille mig, at hverken Moderaterne eller Venstre kan være imod det.
Så hvorfor er Socialdemokratiet nu pludselig imod?
Er det bare, fordi man vil selv?
Det har jeg en fornemmelse af – desværre.
Uanset om det skal være 5.000 eller om det skal være 20.000 plejehjemspladser, går jeg bestemt gerne med til alle dem, der overhovedet er behov for.
Teknisk set er det jo kommunernes ansvar at sikre, at der er plejehjemspladser nok.
Men her fra Christiansborg skal vi sikre rammerne omkring det, og de rigtige rammer er jo tilsyneladende ikke til stede.
Der bliver i hvert fald ikke bygget tilstrækkeligt; det må man bare konstatere.
Og det er ikke rimeligt, for konsekvenserne er jo, at der er nogle ældre, der ikke kan få plejehjemsplads i dagens Danmark, selv om det er åbenlyst, at de har behovet.
Det er derfor, at vi i Dansk Folkeparti kommer med det forslag, altså at lade pensionsselskaberne stå inde for finansieringen og opførelsen af en række friplejehjem inden for de næste år.
Det gode og det smukke ved at lade pensionsselskaberne stå for opførelsen er dels, at de har ekspertisen, men også at man friholder kommunernes pressede anlægsbudgetter, og endelig er gevinsten for pensionsselskaberne, at det kommer danskerne selv til gode via en større pensionsformue.
Det kan man selvfølgelig godt kalde profit, hvis man er fra Enhedslisten.
Jeg synes, det er sund fornuft og i hvert fald ikke noget, som nogen kan have noget som helst ondt af.
Tænk, at man kan vinde på en god situation.
Forslaget går konkret på at få nedsat et partnerskab, hvor KL, pensionskasser, friplejeoperatører osv. indgår, med den opgave at sikre opførslen af 5.000 friplejehjemspladser.
For at det skal være realistisk at lykkes med den opgave, skal vi fra Christiansborgs side være med til at fjerne nogle af de benspænd, der kan være.
F.eks. har man kunnet læse om, at friplejeoperatørerne i øjeblikket træder lidt på bremsen på grund af usikkerhed om de friplejetakster, som kommunerne fastsætter.
Der bliver vi nødt til at sikre færre og gennemsigtige friplejehjemstakster, så friplejeleverandørerne ved, hvad de har at gøre med.
Vi skal også have set på mellemkommunal refusion for ydelser efter sundhedsloven, så værtskommunen ikke pålægges sundhedsudgifter for borgere fra andre kommuner, der flytter på friplejehjem i værtskommunen.
For det kan jo betyde, at man som kommune kan miste lidt af lysten til at få opført et friplejehjem.
Og så skal vi helt lavpraktisk sørge for at sikre, at kommunerne hjælper med at finde de mest velegnede grunde at bygge på.
I det hele taget skal vi fjerne alle de benspænd, der kan være.
Nogle vil så måske sige, at vi da ikke skal privatisere vores ældrepleje.
For det første bygger kommunerne ikke i særlig stort omfang.
Det er noget økonomi, der kan være i vejen.
Så 88 pct. af væksten i plejeboliger de seneste år er drevet af frieplejeoperatører.
For det andet skal vi lige huske på, at friplejehjem alene udgør ca. 6 pct. af den samlede plejehjemskapacitet.
Med det her forslag vil man komme op på omkring 12 pct., hvis kommunerne vel at mærke ikke selv bygger.
Der er altså næppe tale om, at vi privatiserer ældreplejen.
Endelig skal man lige huske på, at kommunen jo i høj grad har hånd i hanke med friplejehjemmene.
De definerer kvaliteten på friplejehjemmet med kvalitetsstandarder.
Alt i alt synes jeg det er en god løsning, som kommer alle til gode, så jeg kan bare håbe, at vi kommer i gang.
Jeg vil overveje at drøfte, om min folketingsgruppe skal gå med til en beretning, eller om vi gerne vil have forslaget frem til en endelig afstemning.
Jeg vil se frem til, hvad vi gør i forhold til sidstebehandlingen af det her.
For det er utrolig vigtigt, at rigtig mange ting omkring vores ældreforsorg hører sammen, og det er i høj grad flere plejehjem, som er en meget, meget afgørende faktor.
Men jeg vil sige tak for den generelle positive opbakning.